საბერძნეთი

საბერძემო (ბერძენ. Ελλάδα ), ოფიციალურო — საბერძემოშ რესპუბლიკა (ბერძენ. Ελληνική Δημοκρατία [eliniˈki ðimokraˈtia]) — სახენწჷფო ობჟათე ევროპას მორჩილ აზიაწკჷმა ხურგის. ნანანოღა — ათენი. ოფიციალური ნინა — ბერძენული. საბერძემოს ჯვეში ფარაშ ართული რდჷ დრაჰმა, მარა ასე ქიანა ევრორსხუშ ართ-ართ მაკათური რე დო თეშენი ვალუტა საბერძემოს რე ევრო, მუჭოთ შხვა ევრორსხუშ ქიანეფს. საბერძემო იდვალუაფუ ბალკანეთიშ ჩქონს დო ანდამუდანობაშ კოკის. ოსქირონე ხურგი უღჷ ოორუე-ბჟადალშე ალბანეთწკჷმა, ოორუეშე — ოორუე მაკედონია დო ბულგარეთწკჷმა, ოორუე-ბჟაეიოლშე — თურქეთწკჷმა. ბჟაეიოლშე ომძღჷ ეგეოსიშ (თინეფს შქას იკარიაშ დო თრაკიაშ ზუღეფი), ბჟადალშე — იონიაშ ზუღა, ობჟათეშე — სქირონაშქა დო კრეტაშ ზუღეფი. უნიტარული, საპარლამენტო რესპუბლიკა. ადმინისტრაციულო დორთილი რე 13 პერიფერიათ. თეხანური საბერძემო — ჯვეში საბერძნეთიშ კულტურაშ მონძე რე, იკოროცხუ ბჟადალიშ ცივილიზაციაშ ონწეთ, დემოკრატიაშ, ფიზიკურ-მათემატიკურ მენცარობეფიშ თარი პრინციპეფიშ, თეატრიშ დო თეხანური ოლიმპიური ლაჸაფეფიშ ომასქერეთ. დინდარი კულტურული მონძალა დო გეოგრაფიული ორენი საბერძემო მოსოფელიშ ართ-ართი არძაშე უმოსო სუმარელი ქიანა რე. ქიანაშ ზოხორინლაქ გჷმიცხადუ 1821 წანაშ 25 მელახის. თეიშახ მიშმეშჷ ოსმალეთიშ იმპერიაშ აკოდგინალუაშა. ორხველჷ გოვითარაფილი სახენწჷფოეფს. ქიანა რე ევროპაშ რსხუშ, ნატოშ, გოეროშ, ევროპაშ სხუნუშ, ეუწო-შ მაკათური. საბერძემოს გაცხადებული რე დემოკრატია დო ართამი ოგიშაგორუე ნება. ჯოხოდვალა მარგალურო - საბერძემოშ რესპუბლიკა ოდაბადურო, ბერძნულო - Ελληνική Δημοκρατία გეოგრაფია საბერძემო – იდვალუაფჷ ობჟათე ევროპას, ბალკანეთიშ ჩქონს. საბერძემო ეგეოსიშ ზუღაშ ძგას რე, ნამუთ ევროპაშ ზუღეფშე ბრელი კოკეფით რე ჩინებული. თეშენი საბერძემოს ბრელი კოკი დო ჩქონი უღჷ. თე კოკეფშე უკაბეტაში რე კრეტა. შხვა კაბეტი კოკი რე: ეუბოა, ლესბოსი, ხიოსი დო შხვა. ისტორია საბერძემოშ ისტორია ართ-ართ ჩინებული რე მოსოფელიშ ისტორიაშე. საბერძემოს ჯვეშ ისტორია უღჷ. საბერძემოშ ტერიტორიას ასეიანი დემოკრატიული რესპუბლიკა რე 1975 წანაშ უკული. 1981 წანაშე, ქიანა ევროპაშ რსხუშ მაკათური რე. სქოლიო